Rådets forordning (EF) nr. 607/2000

af 20. marts 2000

om suspension i en begrænset periode af forordning (EF) nr. 2151/1999 om forbud mod flyvninger mellem Fællesskabets område og Forbundsrepublikken Jugoslaviens område, bortset fra Republikken Montenegro og Kosovo-provinsen og om ændring af forordning (EF) nr. 1294/1999 og (EF) nr. 2111/1999, hvad angår betalinger og leverancer i tilknytning til flyvninger i suspensionsperioden

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 60 og 301,

under henvisning til fælles holdning 2000/176/FUSP af 28. februar 2000 om suspension i en begrænset periode af artikel 4 i fælles holdning 1999/318/FUSP vedrørende supplerende restriktive foranstaltninger mod Forbundsrepublikken Jugoslavien(1),

under henvisning til forslag fra Kommissionen, og

ud fra følgende betragtninger:

(1) På baggrund af indtrængende og enstemmige opfordringer fra de demokratiske kræfter i Forbundsrepublikken Jugoslavien har Rådet besluttet, at forbuddet mod flyvninger mellem Forbundsrepublikken Jugoslavien og Fællesskabet bør suspenderes i en begrænset periode, samtidig med at den overordnede politik om at lægge størst muligt pres på præsident Milosevic og hans styre fastholdes, visumforbuddet og de finansielle sanktioner skærpes, og de demokratiske kræfter i Forbundsrepublikken Jugoslavien opmuntres til at arbejde sammen med sigte på demokratiske forandringer.

(2) Derfor bør bestemmelserne i Rådets forordning (EF) nr. 2151/1999 af 11. oktober 1999 om forbud mod flyvninger mellem Fællesskabets område og Forbundsrepublikken Jugoslaviens område, bortset fra Republikken Montenegro og Kosovo-provinsen(2), suspenderes i nævnte periode på de i nærværende forordning fastsatte betingelser.

(3) Desuden bør Rådets forordning (EF) nr. 1294/1999 af 15. juni 1999 om indefrysning af midler og forbud mod investeringer i forbindelse med Forbundsrepublikken Jugoslavien(3) og Rådets forordning (EF) nr. 2111/1999 af 4. oktober 1999 om forbud mod salg og leverancer af olie og visse olieprodukter til visse dele af Forbundsrepublikken Jugoslavien(4) ændres for at muliggøre overførsel af midler, anvendelse af midler og leverancer af olie og olieprodukter, som er nødvendige i tilknytning til flyvninger i suspensionsperioden.

(4) Der bør fastsættes bestemmelser om overvågning af, hvorledes suspensionen gennemføres -

UDSTEDT FØLGENDE FORORDNING:

Artikel 1

1. Anvendelsen af artikel 1-5 i forordning (EF) nr. 2151/1999 suspenderes i en begrænset periode.

2. I suspensionsperioden kan de kompetente myndigheder, som er opført i bilag I til forordning (EF) nr. 2151/1999, tillade alle individuelle flyvninger eller serier af flyvninger med civile fly som defineret i artikel 1, litra c), i forordning (EF) nr. 2151/1999 mellem Fællesskabets område og Forbundsrepublikken Jugoslaviens område.

3. Uden at dette berører de i stk. 2 nævnte kompetente myndigheders beføjelse til at tilbagekalde tilladelser på en tidligere dato, må gyldighedsperioden for tilladelser, der gives i medfør af stk. 2, under ingen omstændigheder gå ud over denne forordnings gyldighedsperiode.

Artikel 2

1. Uanset artikel 3, nr. 1, i forordning (EF) nr. 1294/1999 gælder følgende:

a) Jugoslovenski Aerotransport (det jugoslaviske luftfartsselskab), herefter benævnt "JAT", kan i hver medlemsstat åbne en konto i en finansiel institution, som er beliggende og registreret i medlemsstaten, til at modtage og foretage betalinger i tilknytning til flyvninger mellem Forbundsrepublikken Jugoslaviens område og Fællesskabets område

b) betalinger fra en sådan konto må udelukkende anvendes til i forbindelse med sådanne flyvninger at betale:

- udgifter til flyvekontroltjenester, der leveres i Fællesskabet

- udgifter til tjenesteydelser, der leveres i Fællesskabet af personer eller selskaber, som har deres hovedkontor eller hjemsted i Fællesskabet

- udgifter til leverancer til fly i lufthavne i Fællesskabet af de nødvendige varer for, at de pågældende fly kan fungere korrekt, herunder olie og olieprodukter

- skatter, told og andre afgifter, som Fællesskabet og dets medlemsstater pålægger

- lønninger til JAT-ansatte, der havde bopæl i Fællesskabet inden denne forordnings ikrafttræden

- udgifter, der afholdes af JAT til leje af kontorer i Fællesskabet

c) midler, som JAT overfører fra steder uden for Fællesskabet til en konto, der er åbnet i overensstemmelse med litra a), indefryses ikke.

2. Artikel 3, nr. 2, i forordning (EF) nr. 1294/1999 finder ikke anvendelse på betalinger for varer og tjenesteydelser samt betaling af skatter, told og andre afgifter på følgende betingelser:

a) betalingsforpligtelsen skal være direkte eller umiddelbart forbundet med flyvninger mellem Fællesskabets område og Forbundsrepublikken Jugoslaviens område i den i artikel 5 nævnte periode

b) afgifterne, priserne eller gebyrerne må ikke anvendes på et diskriminerende grundlag, og afgifternes, prisernes eller gebyrernes niveau udtrykt i euro må ikke overstige niveauet i de seks måneder, der gik forud for den 19. juni 1999, forhøjet med den gennemsnitlige inflationsrate i Fællesskabet siden da

c) for så vidt angår betaling af skatter, told og andre afgifter: skatterne, tolden og andre afgifter, som blev pålagt før eller efter denne forordnings ikrafttræden, blev ikke pålagt for at modvirke en indskrænkning af de økonomiske forbindelser med Forbundsrepublikken Jugoslavien, som Fællesskabet havde truffet beslutning om, og beløbene forfaldt til betaling som følge af flyvninger, der er tilladt i medfør af artikel 1, stk. 2

d) overførsler af midler til Forbundsrepublikken Jugoslavien må kun finde sted, hvis den fysiske eller juridiske person, som foretager betalingen, godtgør både at den skal finde sted i Forbundsrepublikken Jugoslavien, og at vedkommende ikke har tilstrækkelige midler dér til at foretage betalingen, samt indhenter forudgående tilladelse fra de kompetente myndigheder i den medlemsstat(5), hvorfra overførslen finder sted, og

e) alle betalinger skal indberettes til Kommissionen, enten direkte eller via de kompetente myndigheder i overensstemmelse med de gældende regler, og til de kompetente myndigheder i den medlemsstat, hvor betalingen eller overførslen finder sted, på et månedligt grundlag senest to uger efter udgangen af den måned, de vedrører. Disse indberetninger kan baseres på eksisterende edb- og bogføringssystemer og skal i givet fald ledsages af dokumentation, der begrunder, hvorfor en betaling skal foretages i Forbundsrepublikken Jugoslavien.

Artikel 3

1. Artikel 1 i forordning (EF) nr. 2111/1999 finder ikke anvendelse på salg eller leverancer inden for Fællesskabet af olie og olieprodukter i forbindelse med civile fly i Fællesskabet, som anvendes til flyvninger mellem Fællesskabets område og Forbundsrepublikken Jugoslaviens område i medfør af artikel 1, stk. 2, på betingelse af, at salget eller leverancerne er nødvendige for, at disse fly kan fungere korrekt.

2. Artikel 1 i forordning (EF) nr. 2111/1999 finder ikke anvendelse på salg, leverancer eller eksport til en person eller et organ i ikke-fællesskabslande, bortset fra Forbundsrepublikken Jugoslavien, som foretages af personer eller organer, der er stiftet eller oprettet i overensstemmelse med en medlemsstats lovgivning, for så vidt angår salg, leverancer eller eksport, der er direkte og umiddelbart forbundet med flyvninger med civile fly mellem disse lande og Forbundsrepublikken Jugoslavien.

3. Salg, leverancer eller eksport i medfør af denne artikel indberettes til Kommissionen og til de kompetente myndigheder(6) i de medlemsstater, hvor salget, leverancen eller eksporten finder sted, på et månedligt grundlag senest to uger efter udgangen af den måned, de vedrører. Disse indberetninger kan baseres på eksisterende edb- eller bogføringssystemer.

Artikel 4

1. Kommissionen overvåger gennemførelsen af denne forordning, navnlig den måde, hvorpå Forbundsrepublikken Jugoslavien og Republikken Serbien behandler luftfartsselskaber fra Fællesskabet, og foretager regelmæssigt indberetning til Rådet.

2. Medlemsstaterne og Kommissionen underretter hinanden om alle foranstaltninger, der træffes i medfør af denne forordning, og udveksler alle relevante oplysninger, som er i deres besiddelse, vedrørende denne forordning, f.eks. om tildeling og tilbagekaldelse af tilladelser, samt oplysninger, som modtages i medfør af artikel 2, stk. 2, litra e), og artikel 3, stk. 3.

Artikel 5

Denne forordning anvendes indtil den 28. august 2000:

- på Fællesskabets område, herunder dets luftrum

- om bord på fly og skibe under en medlemsstats jurisdiktion

- på enhver person andetsteds, der er statsborger i en medlemsstat

- på alle organer, der er oprettet eller stiftet i henhold til en medlemsstats lovgivning.

Artikel 6

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. marts 2000.

På Rådets vegne

J. Gama

Formand

(1) EFT L 56 af 1.3.2000, s. 1.

(2) EFT L 264 af 12.10.1999, s. 3.

(3) EFT L 153 af 19.6.1999, s. 63.

(4) EFT L 258 af 5.10.1999, s. 12.

(5) Jf. listen i bilag III til forordning (EF) nr. 1294/1999.

(6) Jf. listen i Kommissionens forordning (EF) nr. 1084/1999 (EFT L 131 af 27.5.1999, s. 29). Ændret ved forordning (EF) nr. 1971/1999 (EFT L 244 af 16.9.1999, s. 40).